माईस्थानमा अस्थायी जलसरोवर निर्माण
सिन्धुली जिल्लाको कमलमाई नगरपालिका-५ स्थित ऐतिहासिक शक्तिपीठ कमलामाई मन्दिर माईस्थान अगाडी अस्थायी जलसरोवर निर्माण गरिएको छ ।
बाबुराम देवकोटा सिन्धुली, पुस १७ गते । सिन्धुली जिल्लाको कमलमाई नगरपालिका-५ स्थित ऐतिहासिक शक्तिपिठ कमलामाई मन्दिर माईस्थान अगाडि अस्थायी जलसरोवर निर्माण गरिएको छ । कमलामाई मन्दिर व्यवस्थापन समितिले मन्दिर अगाडिको ग्वाङखोलामा ड्याम कसेर करिब चार सय मिटर लम्बाइको अस्थायी जल सरोवर निर्माण गरी परीक्षणका रुपमा सञ्चालनमा ल्याएको हो ।मन्दिर व्यवस्थापन समितिका अध्यक्ष नवराज श्रेष्ठले एउटा डुङ्गा (बोट)बाट मासिक दश हजार रुपियाँ मन्दिरलाई आम्दानी हुने गरी जल सरोवर निर्माण गरिएको बताउनुभयो । उहाँले भन्नुभयो, "ड्याम निर्माण गर्न अढाई लाख रुपियाँ खर्च भएको छ । तलाउको सुरक्षाका लागि तारले घेराबेरा गर्नुका साथै एक जना कर्मचारी भर्ना गरिएको छ ।" तलाउमा डुङ्गा चढेर घुम्ने यात्रुका लागि लाइफ ज्याकेटको व्यवस्था गरिएको उहाँले बताउनुभयो ।हिउँदकाे मौसमलाई लक्षित गरी जलसरोवर सञ्चालनमा ल्याएको उहाँको भनाइ छ । अहिले तलाउमा दुई वटा डुङ्गा सञ्चालनमा रहेको र अहिलेसम्म दुई साताको बिचमा  करिब आठ सय जनाले डुङ्गामा यात्रा गरिसकेका व्यवसायी विक्रम बुर्जामगरले बताउनुभयो ।माईस्थानमा शुक्रबार र शनिबार मात्रै २० देखि २५ वटा समूह वनभोज खान आउने र उनीहरुसहित स्थानीय व्यापार व्यवसायलाई टेवा पुर्‍याउन जल सरोवर निर्माण गरी सञ्चालनमा ल्याएको उहाँले सुनाउनुभयो । व्यवसायी मगरले भन्नुभयो, "तलाउको गहिराइ एकदेखि दुई मिटरसम्म छ । यात्रुको सुरक्षाका लागि सकेसम्म सबै उपाय अपनाइएको छ ।" त्यसो त कमलामाई मन्दिरमा प्रत्येक वर्ष माघे सङ्क्रान्तिमा ठूलो मेला लाग्दै आएको छ । जिल्लाकै प्रमुख धार्मिक पर्यटकीय स्थलहरुमध्ये एक यस मन्दिरमा यो वर्ष पनि मेलाको तयारी सुरु भएको मन्दिर व्यवस्थापन समितिले जनाएको छ । मेलामा भाकल पूरा गर्न भक्तजनहरु रातभरि कमलामाई मन्दिरमा जाग्राम बसी बत्ती बाल्ने र बिहानीपख झिसमिसेमा नै देवीका नाममा पाठी बलि चढाउने परम्परा छ ।मन्दिर व्यवस्थापन समितिका अध्यक्ष श्रेष्ठका अनुसार माघे सङ्क्रान्तिका दिन लाग्ने मेला भर्न छिमेकी जिल्लाहरु सर्लाही, महोत्तरी, धनुषा, सिराहा, रौतहट, बारा, पर्साका अतिरिक्त भारतको विभिन्न सहरबाट श्रद्धालु भक्तजनहरु आउने गर्छन् । कमलामाई मन्दिर धार्मिक पर्यटकीय स्थलको रुपमा विकास हुँदै गएको र स्वदेश तथा विदेशमा समेत प्रसिद्धि फैलिएको छ । यस्तै, मेलाका दिन बाहेक अन्य दिनमा पनि मन्दिरमा सयौंको सङ्ख्यामा भक्तजनहरु दर्शन गर्न पुग्ने उहाँले बताउनुभयो । स्थानीयका अनुसार कमलामाई मन्दिर उत्पत्तिका सम्बन्धमा छुट्टै किम्बदन्ती छ । स्थानीय मगर जातिको परिवारमा कमला नाम गरेकी एउटी कन्या थिइन् । एक दिन बिहानै झिसमिसेमा उनी घैँटोमा पानी बोकेर घरतर्फ जाँदै गर्दा घैंटो फुटेर पानी पोखियो र उनी त्यही अलप भइन् । त्यही पोखिएको पानी बगेर कमला नदीको उत्पत्ति भयो र कमला नदीको नामबाट कमलामाई मन्दिरको उत्पत्ति भएको मानिन्छ।अहिले पनि कमला नदीमो मुहान एउटा माटाको फुटेको घैँटो जस्तै रहेको उक्त वडाका अध्यक्ष पूर्णबहादुर खड्का बताउनुहुन्छ । उहाँका अनुसार कमलामाई मन्दिर र सदरमुकाम सिन्धुलीमाढीमा रहेका कालीमाई मन्दिर दिदीबहिनी हुन् । त्यसैले पहिले दिदी कालीमाई मन्दिरमा परेवा बली चढाई पूजा गरेपछि मात्रै बहिनी कमलामाई मन्दिरमा बलि दिने र पूजाआजा गर्ने परम्परा छ ।